Fil-jum tal-Ħamis, il-Prim Ministru Robert Abela attenda għall-summit speċjali tal-Kunsill Ewropew fi Brussell u li ser ikun maqsum fuq jumejn. Summit li l-President tal-Kunsill Ewropew Charles Michel, iddeskrivieh bħala wieħed li ser jiffoka fuq il-kapaċità tal-Ewropa sabiex tfassal id-destin tagħha. Il-Prim Ministru Abela wasal Brussell il-Ħamis waranofsinhar fejn hemmhekk kien milqugħ mill-bqija tal-mexxejja Ewropej qabel il-bidu tas-summit. Il-Mexxejja Ewropej mistennija jittrattaw l-ewwel ir-relazzjonijiet tal-Ewropa maċ-Ċina. Fil-fatt dwar dan, Michel sostna li l-Ewropa trid taħdem id f'id maċ-Ċina dwar is-sitwazzjoni tal-Covid-19 u t-tibdil fil-klima. Dan filwaqt li l-Ewropa ser tiffoka fuq l-insistenza tagħha dwar relazzjoni ekonomika iktar bilanċjata u reċiproka maċ-Ċina. Minn hawnhekk id-diskussjonijiet ser jimxu għas-sitwazzjoni fil-Belarus, l-avvelenament tal-Kap tal-Oppożizzjoni Russu Alexei Navalny u l-kunflitt fuq ir-reġjun tal-Nagorno-Karabakh bejn il-qawwiet tal-Azerbajġan u l-Armenja. Aktar tard ser jiġu trattati suġġetti oħra ta' importanza fosthom ir-relazzjoni tal-Ewropa mat-Turkija u s-sitwazzjoni fil-Lvant tal-Mediterran. Hawnhekk Michel spjega li l-għan tal-Ewropa huwa li toħloq spazju għal djalogu kostruttiv mat-Turkija u li jwassal għal aktar stabbiltà u sigurtà fit-reġjun. Id-diskussjonijiet matul il-jum tal-Ġimgħa ser jiffukaw fuq is-suq waħdieni, il-politika industrijali u t-trasformazzjoni diġitali. Il-kwistjoni tal-immigrazzjoni wkoll ser tkun qed tiġi diskussa f'dan is-summit. Dan fid-dawl li ftit tal-jiem ilu l-Kummissjoni Ewropea ħabbret patt ġdid dwar l-immigrazzjoni u fi żjara uffiċjali ta' Michel f'Malta, il-Prim Ministru Malti kien qallu li pajjiżna ma jiflaħx għal iżjed wasliet ta' immigranti. Qabel attenda għal dan is-summit il-Prim Ministru Robert Abela ltaqa' wkoll mal-mexxejja ta' Partit Soċjal-Demokratiċi Ewropew fi Brussell stess bi tħejjija għal dan il-Kunsill Ewropew.